钦定古今图书集成/明伦汇编/宫闱典/第126卷 > 景监
## 钦定古今图书集成/明伦汇编/宫闱典/第126卷 > 景监

按《史记商君传》：“公孙鞅闻秦孝公下令国中求贤者，
将修缪公之业，东复侵地，迺遂西入秦，因孝公宠臣
景监以求见孝公。孝公既见卫鞅，语事良久，孝公时
时睡，弗听。罢而孝公怒，景监曰：‘子之客，妄人耳，安足
用邪’？景监以让卫鞅，卫鞅曰：‘吾说公以帝道，其志不
开悟矣’。”后五日复求见鞅，鞅复见孝公益愈，然而未
中旨。罢而孝公复让景监，景监亦让鞅。鞅曰：“吾说公
以王道而未入也，请复见鞅。”鞅复见孝公，孝公善之
而未用也。罢而去。孝公谓景监曰：“汝客善，可与语矣。”
鞅曰：“吾说公以霸道，其意欲用之矣。诚复见我，我知
之矣。”卫鞅复见孝公，公与语，不自知膝之前于席也。
语数日不厌。景监曰：“子何以中吾君？吾君之驩甚也。”
鞅曰：“吾说君以帝王之道比三代，而君曰‘久远，吾不
能待’。且贤君者，各及其身，显名天下，安能邑邑待数
十百年以成帝王乎？故吾以彊国之术说君，君大说
之耳，然亦难以比德于殷周矣。”